מלחמת ששת הימים – False name ?

לא הייתי בערב הזיכרון למלחמת ששת הימים, אתמול . לא מתאפשר לי להעדר בשעות הערב מביתי.

הייתי בין הצעירים שבנהלל שלקחו בה חלק (איש מילואים בן 25, בחיל התותחנים) .

אני בטוח שהפסדתי, בהעדרי מהכנס. איך אני בטוח? בהיכרותי את עופר אבירן. הייתי בכנס תל שמרון ונוכחתי לדעת מה כוחו בארגון אירועים כאלה. לכן ייתכן שבמלים הבאות אני מתפרץ לדלת שכבר נפתחה.

היתה לי שיחת טלפון קצרה עימו יום לפני. ויש לי רושם שהוא נבהל מהשאלה ששאלתי אותו וייתכן שלא הבין אותה. למה נבהל? אולי חשב שיש לי מה לומר בהיבט אחד בנושא ששת הימים, ואצלו כבר הרי הכל סגור. מה שהיה לי לשאול הוא אם הוא לקח בחשבון שהמלחמה בכל החזיתות פרט לצפונית, זו שבעמק החולה ארכה ארבעה ימים בלבד, והאם יש לו מי שיציג זאת.

אחרי ההמתנה, ואחרי 4 ימים של לחימה נדמה האש בסיני ובגדה. ורק בצפון, לאורך הכנרת והירדן , ובעמק החוּלה היא נמשכה עוד יומיים. ארבע ימים של הסתערות בכל החזיתות ישבנו שם בלי תזוזה. גלגל ושרשרת לא נעו, רגל לא התרוממה. נוקבנו ככברה , אנחנו החיילים וכל יישובי העמק. מי ששם, בארבעת הימים האלה, לחם היו התותחנים, ואני ביניהם. נצפים היינו מן הגולן לפרטי פרטים. עסקנו בניסיונות עקרים לדלל את האש שלהם, וכל אש שלנו נענתה באש נ"ס מדויקת. חיל האוויר היה זה שהקל עלינו.

ביום חמשי בערב כשנדמה האש בכל הגזרות רצינו לבכות. פיספסנו את המלחמה. הייתכן? הסורים עדיין יושבים מעלינו. לא עשינו דבר . רק בשעת ערב מאוחרת הגיעה הפקודה: מחר עולים לגולן.

לפני עלות השחר ביום ששי מרחנו באִשֵנוּ את תל חמרה שנכבשה תוך דקות על ידי החי"ר. משם עברנו לשַטֵח את תל-עזזיאת והלאה לישר את הנעמוש, ולקלע, לטובת השריון. בצהריים כבר התכוננו לנוע ובערב התחלנו לעלות בעקבות השריון בעוד הצנחנים מזנבים בסורים הנמלטים למעלה. יותר לא ירינו. בשבת בצהריים הגענו לעמדה המיועדת לנו בקו התלים. מיד התארגן טיול, בנגלות, לקונייטרה, במשאיות התחמושת שהתרוקנו.

אז המלחמה היא מלחמת ששת הימים רק בצפון הודות ליושבי הצפון שהפצירו ומשה דיין שנעתר. רק בצפון.

ולמרות שלא הייתי בכנס יש לי משאלה ובקשה מעופר והמארגנים. ראשית, אנא אל תדחסו. חלקו אירועים לשניים ואל תהיו בלחץ זמן. למשל, ערב לזכרו של שאוליק ז"ל ושירי הימים ההם היה טוב לעשות לחוד. שנית , כאשר יזמה באה מכם לערב תרבותי, קהילתי, לאומי, אל תתארגנו בסוד . פרסמו לציבור – אולי יש לו מה להציע לכם. אינכם יודעים הכל, למרות שנדמה שיש ביניכם כאלה שחושבים כך. לא צריך סקר. סתם קול קורא.

מי שהיו שותפים למלחמת 4+2 הם היום בגיל 67 לפחות ואחדים כבר סביב ה-90. כמה מכם היו שם? אין רבים מאיתנו בנהלל. הזכרת המלחמה הזאת (שלטעמי נמשכת עד היום , גם בינינו הישראלים), היא פעולה חינוכית חשובה, גם לבוגרים. צריך לתת לה מסגרת יותר רחבה. יש דברים אחרים שאפשר לחסוך בהם.

מקווה שיקשיבו . "הקריירה", רק שלי למשל, אני העני ממעש, ביחידות התותחנים בצה"ל, הסתיימה שנתיים אחרי מלחמת לבנון הראשונה. אני עם אלה שיש להם מה לספר. כדאי ,אני חושב ,להקשיב לנו.